Accident rutier grav cu trei răniți, în județul Timiș, aici unde patru autovehicule au fost implicate. Una dintre victime a rămas încarcerată, fiind nevoie de intervenția pompierilor pentru a fi scoasă din autoturism.
Evenimentul rutier a fost raportat, marți după-amiază, pe DN 6, între Timișoara și Lugoj, în localitatea Remetea Mare. Conform presei locale, două microbuze, un TIR și o mașină s-au ciocnit violent.
Deocamdată nu sunt clare împrejurările în care s-a produs accidentul. Cert este că șapte oameni se aflau în cele patru autovehicule implicate, iar dintre aceștia, trei au fost răniți. Persoana care rămăsese blocată între fiarele mașinii a fost extrasă de pompieri.
Este vorba despre o femeie, preluată de ambulanță în stare de conștiență și transportată la spital pentru investigații suplimentare. De asemenea, ceilalți doi oameni care au avut nevoie de îngrijiri medicale sunt în stare stabilă.
„A fost alertat Detaşamentul 1 Timişoara şi la locul evenimentului s-au deplasat pompierii cu o autospecială de stingere, o autospecială de descarcerare, o autospecială pentru transport personal şi victime multiple şi două echipaje SMURD, dintre care unul cu medic.
În accidentul rutier au fost implicate două autoutilitare, un autotren şi un autoturism, cu 7 persoane participante. În urma evenimentului au rezultat trei victime, dintre care una a rămas blocată şi s-a acţionat pentru extragere. Toate victimele sunt conştiente şi cooperante”, a transmis ISU Timiș.
Un accident cumplit s-a produs în urmă cu o săptămână tot în județul Timiș, aici unde o fată de 17 ani a murit. Moni s-a urcat în mașina unui prieten, un tânăr de 19 ani, și au pornit în drum spre o petrecere.
Din nefericire, cei doi nu au ajuns la destinație, șoferul care tocmai obținuse permisul de conducere pierzând controlul asupra volanului. Au ajuns în afara carosabilului și s-au răsturnat de mai multe ori.
Băiatul a scăpat cu viață, însă adolescenta de 17 ani a murit pe loc după ce a fost pur și simplu aruncată din mașină, în urma impactului. Medicii sosiți la fața locului nu au putut să o salveze pe tânără, fiind nevoiți să confirme decesul.